Takozvane preventivne takse na cigarete i alkoholna pića s više od 20 posto alkohola trebaju povisiti cijenu tih proizvoda – sto posto! Stav je to i prijedlog ministra zdravstva prof. dr. sc. Milana Kujundžića koji je, kako doznajemo, iznio na posljednjem stranačkom predsjedništvu i nacionalnom vijeću HDZ-a.

Podsjetimo, prvotni formalan prijedlog radne skupine koja radi na izmjenama Zakona o obveznom zdravstvenom osiguranju, kako je prvi objavio Večernji list, bio je 50 posto skuplje cigarete i alkohol kako bi se prevenirale bolesti. Radna skupina potom je otišla na ljetnu stanku, a ministar Kujundžić u svojim je javnim istupima po toj temi jasno podržao taj prijedlog.

Iza toga mora stati Vlada

Osobni stav ministra zdravstva kudikamo je rigorozniji od onog koji je došao iz radne skupine koju čini 51 član te ga je Kujundžić iznio unutar stranke.

Time je, kako doznajemo, jasno poručio da takva mjera nije isključivo njegova odgovornost kao ni ministra financija, nego odluka Vlade. Upravo su on i ministar Zdravko Marić prvi “na tapetu” premda nije nužno da novac namaknut takvim izmjenama cijena cigareta i alkohola bude direktno “ulupan” u zdravstveni sustav.

Može se neslužbeno čuti da je Kujundžić apostrofirao prevenciju kao najvažniji učinak njegova stava i podrške takvom prijedlogu radne skupine koja donosi izmjene spomenutog Zakona. Kujundžićeva poruka nije, kako doznajemo, bila da je to potez kojim se krpa zdravstveni sustav, nego kojim se konkretno zaokreće u praksi javnog zdravstva i zdravlja te smanjuje mogućnost mladih i novih generacija da postanu pušači.

Foto: Hrvoje Jelavic/PIXSELL

Navodno je to ministar zdravstva na stranačkom predsjedništvu nazvao najvećom istinskom reformom u zdravstvu, ali i ljudskom mjerom navodeći podatke prema kojima povećanje cijene kutije cigareta sto posto čak 60 posto djece odvrati od pušenja.

Slijedi žestoka rasprava

Suvišno je nabrajati koliko oponenata ima takvom prijedlogu, barem koliko je i interesnih strana. No, zasad se čini da Kujundžić ima podršku Hrvatske gospodarske komore, iz koje su nam odgovorili konkretnim podacima o učincima ovakvih mjera. Jer cigarete su u Hrvatskoj u usporedbi s drugim zemljama poput Irske ili Njemačke mnogo jeftinije.

– Oporezivanje duhanskih proizvoda u pravilu ima veće efekte na smanjenje broja pušača u mlađim dobnim skupinama i u nižim dohodovnim grupama. Stoga bi prihodi povećanog oporezivanja duhanskih proizvoda trebali biti više usmjereni na te skupine kako bi im se unaprijedila kvaliteta života. Prema nedavnim američkim istraživanjima, procjenjuje se da 10% rasta cijene cigareta smanjuje broj maloljetnih pušača 5-15% te broj odraslih pušača 3-7%.

Brojne ekonomske studije nedvojbeno sugeriraju da jače oporezivanje duhanskih proizvoda predstavlja efikasnu strategiju kontrole korištenja duhanskih proizvoda te vodi prema znatnom poboljšanju javnog zdravlja, što treba imati na umu tijekom odlučivanja o dodatnom oporezivanju u Hrvatskoj - odgovorio nam je Zvonimir Savić, direktor Sektora za financijske institucije i ekonomske analize HGK.

Isto stoji i za alkohol za koji direktor Savić navodi da studije sugeriraju obrnuto proporcionalni odnos poreza ili cijena alkohola i pretjerane konzumacije ili s alkoholom povezanih zdravstvenih pitanja.

– Stoga je jaka poveznica povećanog oporezivanja alkohola kao efikasne strategije za smanjivanje pretjerane konzumacije alkohola i s time povezanih problema (zdravstvenih, socijalnih, društvenih, obrazovnih, sigurnosnih...). Smanjenje pretjerane potrošnje alkohola trebalo bi pomoći ostvarenju nekih nacionalnih ciljeva i u tim područjima. Svjetska zdravstvena organizacija podržava jače oporezivanje kao jednu od mjera za poboljšanje javnog zdravstva te bi u tom smjeru trebalo sagledavati i dodatno oporezivanje koje se predlaže u Hrvatskoj – odgovara direktor komorskog Sektora.

Nedvojbeno je kako će o cigaretama i “žesticama” uslijediti Kujundžiću još jedna – žestoka – javna rasprava. Valja podsjetiti da su u radnoj skupini i liječnici i pacijenti te da s te strane Kujundžić evidentno ima podršku premda svoj stav o “duplanju” cijene tih proizvoda još nije javno iznio.

Skuplje cigarete i osnivanje zdravog fonda bile su, podsjetimo, inicijativa Udruge poslodavaca u zdravstvu i Koalicije udruga u zdravstvu, dakle i liječnika i pacijenata. Na jesen se očekuje nastavak rada radne skupine i prijedlog nacrta zakonskih izmjena u kojima su i izmjene limita participacije radi većeg uključivanja ljudi u dopunsko zdravstveno osiguranje.

U Irskoj pisana upozorenja na bocama Procjena Svjetske zdravstvene organizacije (SZO) jest da će do 2030. godine u svijetu broj smrti povezanih s posljedicama pušenja doseći osam milijuna godišnje. Trenutačno od toga umre oko sedam milijuna ljudi godišnje, a problem je posebno vidljiv u Europi. Općenito je SZO zacrtao u idućih sedam godina smanjenje korištenja duhana u svijetu čak 30 posto. Ista je organizacija u svojoj strategiji za smanjenje štetnih učinaka konzumacije alkohola kao jednu od učinkovitih mjera preporučila upravo povećanje cijena. Škotska je prva zemlja koja je uvela minimalnu cijenu jedinice alkohola što je tamo oko 70 centi za osam grama i što je poskupilo alkoholna pića. U Irskoj je pak najavljeno uvođenje pisanih upozorenja na boce alkohola.

>> Pogledajte što Zagrepčani misle o poskupljenju cigareta i alkohola